Ένωση Επτανησίων Ελλάδας

Η **Ένωση Επτανησίων Ελλάδας** είναι πολιτιστικός φορέας μη κερδοσκοπικού χαρακτήρα, με έδρα την Αθήνα, με τη νομική μορφή της Αστικής Μη Κερδοσκοπικής Εταιρείας (ΑΜΚΕ), σύμφωνα με τις διατάξεις του Αστικού Κώδικα και εγγεγραμμένη στο Μητρώο Πολιτιστικών Φορέων του Υπουργείου Πολιτισμού. Σκοπός της Ένωσης είναι η ανάδειξη, διατήρηση και προώθηση της πολιτιστικής κληρονομιάς των Ιονίων Νήσων, τόσο στην Ελλάδα όσο και στο εξωτερικό.

## Ιστορικό
Η Ένωση ιδρύθηκε το 2011, με πρωτοβουλία της Πολιτισμολόγου Ελένης Κονοφάου με καταγωγή από την Κέρκυρα. Η ίδρυση προέκυψε μέσα από τη διαδικτυακή κινητοποίηση Επτανησίων μέσω κοινωνικών δικτύων, οι οποίοι μοιράζονταν πολιτιστικά στοιχεία, παραδόσεις, αναμνήσεις και λαογραφικό υλικό από τα νησιά τους. Η πρώτη γενική συνέλευση πραγματοποιήθηκε στην Αθήνα τον Οκτώβριο του 2010 με τη συμμετοχή εκπροσώπων από όλα τα Ιόνια Νησιά και τη συμβολή Επτανησίων του εξωτερικού μέσω video wall.

Η Ένωση Επτανησίων Ελλάδας αποτέλεσε την πρώτη καταγεγραμμένη οργανωμένη απόπειρα συσπείρωσης Επτανησίων ως φυσικών προσώπων, ανεξάρτητα από συλλόγους ή τοπικές οργανώσεις, με στόχο τη δημιουργία πανελλαδικής εκπροσώπησης. Η ίδρυσή της σηματοδότησε μια νέα εποχή πολιτιστικής κινητοποίησης που προηγήθηκε χρονικά από ανάλογες πρωτοβουλίες, συμβάλλοντας καθοριστικά στη δημιουργία ενιαίου δικτύου δράσεων, συνεργασιών και εθελοντισμού σε επίπεδο Ιονίων Νήσων.

## Διοικητική δομή
Η Ένωση ενεργεί τηρώντας το Καταστατικό και τον Εσωτερικό Κανονισμό που διέπει τη λειτουργία της. Το Διοικητικό Συμβούλιο απαρτίζεται από 15 μέλη: δύο εκπροσώπους από κάθε ένα από τα επτά Ιόνια Νησιά και έναν εκπρόσωπο για τα μικρότερα νησιά (Ερείκουσα, Οθωνοί, Μαθράκι, Κάλαμος, Αντίπαξοι, Αντικύθηρα κ.ά.). Στελεχώνεται επίσης από θεματικές επιτροπές, όπως η Επιτροπή Πολιτιστικών Εκδηλώσεων, η Επιτροπή Τύπου και η Επιτροπή Διαχείρισης Ιστοσελίδων και Ψηφιακών Μέσων κ.ά.

Η Ένωση διατηρεί το ηλεκτρονικό πολιτιστικό περιοδικό myEptanisa.gr και την Ιόνιο Βιβλιοθήκη Ένωσης Επτανησίων Ελλάδας, που λειτουργούν ως πλατφόρμες τεκμηρίωσης και προβολής του επτανησιακού πολιτισμού.

## Δράσεις
Η Ένωση Επτανησίων Ελλάδας έχει διοργανώσει πλήθος εκδηλώσεων και συνεργασιών, όπως:

* Πολιτιστικές βραδιές επτανησιακής παράδοσης
* Συναυλίες και θεατρικές παραστάσεις με Ιόνια θεματολογία
* Ημερίδες και συνέδρια για την ιστορία και λαογραφία των Ιονίων
* Συμμετοχή σε διεθνείς εκδηλώσεις (όπως στο Μπρίντιζι Ιταλίας, 2010)
* Έκδοση συλλεκτικού νομίσματος για τα 150 χρόνια από την Ένωση με την Ελλάδα
* Εκδηλώσεις στο Θέατρο Badminton, στο Παλαιό Φρούριο Κέρκυρας, και στη Βουλή των Ελλήνων
* Βράβευση διακεκριμένων Επτανησίων στο Μέγαρο Παλαιάς Βουλής
* Ανάδειξη υπεραιωνόβιας ελιάς στη Στρογγυλή Κέρκυρας
* Παραδοσιακές φορεσιές των Επτανήσων στη σύγχρονη εκδοχή με playmogreek
* Αφιέρωμα στη σύγχρονη επτανησιακή ποίηση «Περί δαίμονος και άλλων ερώτων» , Ιόνιος Βιβλιοθήκη 
* Ημερίδα με θέμα «Η συγγραφή και η ανάγνωση στην εποχή του ψηφιακού βιβλίου»

## Συνεργασίες
Η Ένωση συνεργάζεται με:

* Πολιτιστικούς συλλόγους Ιονίων Νήσων
* Ομογενειακές οργανώσεις επτανησίων εξωτερικού
* Τοπική αυτοδιοίκηση
* Πρεσβείες και διπλωματικά σώματα
* Εκπαιδευτικά ιδρύματα στην Ελλάδα και διεθνώς

## Εξωτερικοί σύνδεσμοι

* Επίσημη ιστοσελίδα
* Ηλεκτρονικό περιοδικό myEptanisa.gr
* Ιόνιος Βιβλιοθήκη Ένωσης Επτανησίων Ελλάδας

## Παραπομπές


Κατηγορία:Πολιτιστικοί σύλλογοι στην Ελλάδα
Κατηγορία:Ιόνιες Νήσοι
Κατηγορία:Μη Κερδοσκοπικοί Οργανισμοί
Κατηγορία:Οργανώσεις με έδρα την Αθήνα